Madurodam er en miniatureby beliggende i bydelen Scheveningen i Haag, Nederlandene. (åbnet 2. juli 1952). Den bliver årligt besøgt af ca. 100.000 turister. Navnet refererer til George Maduro (1916-1945; en hollandsk modstandsmand, der døde i Dachau) samt endelsen -dam (nederlandsk: dæmning), der også kendes fra Amsterdam og Rotterdam. Madurodam blev anlagt, dels som krigsminde, dels som velgørende organisation i 1952, og er opført i størrelsesforholdet 1:25. Efter at den daværende kronprinsesse Beatrix var blevet vist rundt i miniaturebyen efter færdiggørelsen, blev hun valgt som dens første borgmester. Da hun blev indsat som dronning i 1980 'fratrådte' hun som borgmester, og siden er Madurodams borgmester blevet valgt af et ungdomsråd bestående af 25 skoleelever fra området. I miniaturebyen findes kendte nederlandske landskaber og bygninger, eksempelvis ostemarkedet i Alkmaar, Rijksmuseum i Amsterdam, Fredspaladset i Haag, kongeslottet på Dampladsen, Domtårnet i Utrecht, kanalhusene i Amsterdam, deltaprojektet og en del af Zuiderzee. Bygningerne er opført som ekstakte miniaturer og er beliggende i en række haver. Madurodam blev udvidet i 1996, og har løbende fået tilføjet nye bygningsværker, eksempelvis blev modellen af Amsterdam Schiphol Airport ombygget i 2003, så den svarer til den virkelige lufthavn.